บรูไนเผยเศรษฐกิจในประเทศถูกกระทบหลังราคาน้ำมันร่วงหนัก
บรูไนเผยเศรษฐกิจในประเทศถูกกระทบหลังราคาน้ำมันร่วงหนัก
21 ม.ค. 2559

เจ้าหน้าที่รัฐบาลบรูไนเปิดเผยว่า ราคาน้ำมันดิบและก๊าซที่ร่วงลงอย่างต่อเนื่อง รวมทั้งความไม่แน่นอนของเศรษฐกิจทั่วโลก โดยเฉพาะอย่างยิ่งเศรษฐกิจในประเทศผู้ผลิตน้ำมันนั้น ได้ส่งผลกระทบอย่างหนักต่อเศรษฐกิจบรูไน
โดยดาโต๊ะ ฮาจี อับดุล เราะห์มาน รมช.คลังบรูไนกล่าวว่า การปรับตัวลงอย่างรุนแรงของราคาน้ำมันและก๊าซธรรมชาติทั่วโลกกำลังส่งผลกระทบอย่างหนักต่อรายได้ของประเทศผู้ผลิตน้ำมันที่ต้องแบกรับภาระการขาดทุนครั้งใหญ่นี้ไว้
ทั้งนี้ รายได้ของรัฐบาลบรูไนทรุดฮวบลงประมาณ 70% เมื่อเทียบกับรายได้ที่ได้รับในปีงบประมาณ 2555 และ 2556
ข้อมูลของกระทรวงการคลังระบุว่า ในปีงบประมาณ 2557/2558 รัฐบาลมียอดขาดดุลงบประมาณ 2.3 พันล้านดอลลาร์บรูไน (ประมาณ 1.6 พันล้านดอลลาร์สหรัฐ) 
ดาโต๊ะฮ จี อับดุล เราะห์มาน  เรียกร้องให้รัฐบาลเพิ่มความพยายามที่จะกระจายความเสี่ยงทางเศรษฐกิจในสถานการณ์ที่ราคาน้ำมันในตลาดโลกอ่อนแอเช่นนี้
หนังสือพิมพ์ บรูไน ไทม์ส รายงานว่า รัฐบาลบรูไนจะบังคับใช้มาตรการทางเศรษฐกิจเพื่อรับมือกับวิกฤติดังกล่าว ซึ่งรวมถึงขั้นตอนการดำเนินการเพื่อลดการอุดหนุนสำหรับสินค้าที่จำเป็น เช่น ผลิตภัณฑ์ปิโตรเลียม และการจัดหาพลังงานไฟฟ้า เป็นต้น
 